જનરેશન કોઈ પણ હશે, યૌવનની સમસ્યાઓ તો એની એ જ રહેવાની, બહુ બહુ તો રજૂઆતનો ફરક પડશે. પહેલાનાં જમાનામાં નવી જનરેશન વડીલો સામે કશું બોલવાનું સાહસ નહોતી કરતી, હવેની જનરેશન સ્પષ્ટ વાત કરતી થઈ છે. મર્યાદાના ખ્યાલો થોડા ખુલ્લા થયા છે. હવેની જનરેશન ગૂંગળાઈ મરવા હરગિજ તૈયાર નથી. તેને વડીલોની સેવા કરવામાં જરાય વાંધો નથી, જો એ વડીલો અનધિકૃત રીતે તેને દબાવી ન રાખે તો. જૂની પેઢીએ નવી પેઢીને સ્વતંત્રતા આપ્યા વગર જરાય ચાલવાનું નથી જ. જો સ્નેહથી સ્વતંત્રતા આપી હશે તો નવી પેઢી તેની કિંમત જરૂર ચૂકવશે. જો જૂની પેઢી જિદ્દ અને જોહુકમી નહીં છોડે તો નવી પેઢી એની કિંમત વસૂલ કરશે. કિંમત નક્કી કરવાની ત્રેવડ ન હોય એવા લોકો કિસ્મતનો વાંક કાઢે છે. આપણી કિંમત આપણે જ નક્કી કરવી જોઈએ.